Document ID: 32009D0004

KOMISJONI OTSUS,
18. detsember 2008,
millega muudetakse nõukogu otsuse 79/542/EMÜ II lisa seoses Botswana ja Brasiilia kohta tehtud kandega selliste kolmandate riikide ja nende osade loetelus, millest on lubatud ühendusse importida teatavat värsket liha
(teatavaks tehtud numbri K(2008) 8516 all)
(EMPs kohaldatav tekst)
(2009/4/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 sissejuhatavat lauset, punkti 1 esimest lõiku ja punkti 4,
ning arvestades järgmist:
(1)
Nõukogu 21. detsembri 1976. aasta otsusega 79/542/EMÜ (millega koostatakse loetelu kolmandate riikide või nende osade kohta ja sätestatakse loomatervishoiu ja tervisekaitsenõuded ning veterinaarsertifitseerimise tingimused teatavate elusloomade ja nende värske liha importimisel ühendusse) (2) on kehtestatud sanitaarnõuded elusloomade (välja arvatud hobuslaste) ning kõnealuste loomade (sealhulgas hobuslaste) värske liha (välja arvatud lihavalmististe) impordiks ühendusse.
(2)
Otsuses 79/542/EMÜ on sätestatud, et inimtoiduks ettenähtud värske liha import on lubatud üksnes juhul, kui sellist liha tuuakse kõnealuse otsuse II lisa 1. osas esitatud loetelus nimetatud kolmandate riikide või nende osade territooriumilt, ning kui see värske liha vastab selle liha kohta kõnealuse lisa 2. osas sätestatud näidiste alusel väljastatud veterinaarsertifikaadis sätestatud nõuetele, võttes arvesse sellise liha puhul nõutavaid mis tahes eritingimusi või täiendavaid tagatisi.
(3)
Botswana on loetletud otsuse 79/542/EMÜ II lisa 1. osas ja jaotatud eri territooriumiteks peamiselt loomade tervisliku seisundi alusel. Kõnealustel territooriumidelt on lubatud ühendusse eksportida värsket konditustatud ja laagerdunud koduveise-, lamba- ja kitseliha ning tehistingimustes ja looduslike mittekoduloomadena peetavate loomade liha (edaspidi „värske liha”).
(4)
20. oktoobril 2008 tekkis kahtlus, et Botswana veterinaarkontrollitsooni 12 kuuluvas Ghanzi ringkonnas asuvas põllumajandusettevõttes esineb suu- ja sõrataudi puhang. Kõnealusest veterinaarkontrollitsoonist on praegu lubatud importida ühendusse värsket liha. Niipea kui suu- ja sõrataudi puhangu esinemist kinnitati, peatas Botswana pädev ametiasutus värske liha ekspordi ühendusse.
(5)
Kõnealuseid asjaolusid silmas pidades ei tohiks enam lubada Botswana veterinaarkontrollitsoonist 12 importida ühendusse värsket liha. Arvestades, et Botswana pädev ametiasutus on esitanud piisavalt tagatisi taudi leviku kontrolliks kehtestatud meetmete kohta ning kuna nakatunud piirkonnad on täielikult tarastatud, on asjakohane kohaldada kõnealust piirangut üksnes veterinaarkontrollitsooni 12 suhtes.
(6)
Brasiilia territooriumi BR-1 kirjelduse kohaselt jääb territooriumide hulgast, kust on lubatud ühendusse eksportida värsket konditustatud ja laagerdunud koduveiseliha, välja nn tugeva järelevalvega tsoon. See on 15 km pikkune ala piki Paraguay piiri, mis hõlmab mitmeid omavalitsusi, sh Caracol ja Antônio João, mis olid välja jäänud. Seepärast on asjakohane lisada need kaks omavalitsust BR-1 territooriumi kirjelduse tugeva järelevalvega tsoonide loetelusse.
(7)
Seetõttu tuleks vastavalt muuta otsuse 79/542/EMÜ II lisa 1. osa.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 79/542/EMÜ II lisa 1. osa asendatakse käesoleva otsuse lisaga.
Artikkel 2
Käesolevat otsust kohaldatakse alates 20. detsembrist 2008.
Artikkel 3
Käesolev otsus on adresseeritud liikmesriikidele.
Brüssel, 18. detsember 2008

Labels: 17
0
3
6
18